PSD a câștigat alegerile parlamentare din 2016 și, teoretic, poate forma majoritatea parlamentară împreună cu ALDE, potrivit exit-poll-ului IRES.

ACTUALIZARE 22:00 Estimarea IRES pe baza datelor culese până la ora 21.00, când s-au închis urnele:

PSD - 45,4 la sută

PNL - 21,0 la sută

USR - 9,4 la sută

UDMR - 6,8 la sută

ALDE - 6,4 la sută

PMP - 4,7 la sută

PRU - 2,5 la sută

Estimarea pe baza datelor culese până la ora 20:00 (cu o oră înainte de închiderea urnelor):

PSD a obținut 45,8 la sută din voturi la alegerile legislative din 2016, urmat de PNL cu 20,8 la sută din voturi, potrivit estimărilor exit-poll-ului IRES, realizat la comanda Digi24, pe baza datelor culese până la ora 20:00.

ALDE ar avea 6,3 la sută din voturi, astfel că o coaliție PSD-ALDE ar avea, teoretic, peste 50 la sută din voturi.

Al treilea cel mai bun rezultat aparține USR-ului, cu 9,2 la sută din voturi. În Parlament mai intră UDMR, care ar fi obținut 6,7 la sută din sufragii.

Potrivit sondajului, PMP și PRU ar urma să NU intre în Parlament.

REZULTATE EXIT-POLL IRES - ora 21:00 (date culese până la ora 20:00)

PSD - 45,8 la sută

PNL - 20,8 la sută

USR - 9,2 la sută

UDMR - 6,7 la sută

ALDE - 6,3 la sută

PMP - 4,7 la sută

PRU - 2,5 la sută

IRES atrage însă atenţia că în cazul partidelor care se află în jurul cotei de 5 la sută, estimarea rezultatelor trebuie interpretată cu prudență, pentru că rezultatele pot fluctua în sens pozitiv sau negativ, ținând cont de marja de eroare (1,6 la sută).

Sunt opţiunile de vot ale alegătorilor culese de operatorii IRES până la ora 20:00. La ora 22.00, Digi24 va difuza estimările cu privire la votul alegătorilor înregistrat pe parcursul întregii zile, până la închiderea urnelor.

DATE TEHNICE. Cercetare sociologică la nivel naţional, realizată de IRES la comanda Digi24:

Cadru de eşantionare: Lista secțiilor de vot din 2016.

Designul eșantionului; Stratificat, cluster, două stadii, probabilist.

Stadiul 1: selecție secții de vot (PPS).

Stadiul 2: selecție votanți (sistematic/pas).

Selecția punctelor de eșantionare PPS (probabilitate proporțională cu mărimea secției de vot).

Număr puncte de eșantionare (secții de vot) 300.

Număr subiecți: 17.772.

Culegerea datelor: La ieșirea de la urne, metoda TAPI (față în față, chestionarul e aplicat de către operatorul de anchetă cu ajutorul tabletei conectate la internet).

Eroarea teoretică de eșantionare (încredere 95%; dispersie maximă): +/- 1.6%

Erori care nu țin de eșantionare: Erorile de non-eșantionare care pot influența semnificativ

estimările obținute (uneori pot fi chiar mai mari comparativ cu erorile de eșantionare):

- refuzul alegătorilor de a răspunde la întreg chestionarul sau la întrebări de vot,

- tipul de anchetă în relație cu tema (în ce măsură e afectată de dezirabilitatea socială) și modul de formulare a întrebărilor,

- dificultățile legate de munca operatorilor în secția de vot (în special poziția relativ la încăperea în care se află secția de vot),

- caracteristicile respondenților,

- contextul local (socio-demografic, economic și politic).

Probleme întâmpinate în teren: Câteva situații în care:

- Distanța operatorilor față de ieșirea din secție a fost mai mare,

- Au fost organizate mai multe secții de vot în aceeași sală și accesul operatorilor în imobil nu a fost permis.

Garantarea anonimatului și confidențialității: Participarea alegătorilor a fost voluntară și anonimă.

Perioada de culegere a datelor: Toată durata perioadei de vot (07-21).

Programarea aplicării chestionarelor și instrucțiuni specifice: Confidențial.

Asigurarea calității: Operatorii au fost verificați de cel puțin 3 ori pe parcursul zilei prin telefon și în teren.

Rata de răspuns la chestionar: 82%.

Rata de răspuns la întrebările de vot: 72%.

Posibile distorsiuni datorate non-răspunsurilor: Da, confidențial.

Ajustări ale estimărilor funcție de non-răspuns: Da, confidențial.

Ponderarea datelor: Da, confidențial.

Efect de design: (datorită eșantionării de tip cluster): 5.1

Rata omogenității (roh) / corelația intra-clasă (icc) în cazul întrebărilor de vot: 0.06

Institutul Român pentru Evaluare şi Strategie - IRES - a fost acreditat de Biroul Electoral Central pentru efectuarea unei cercetări sociologice în ziua alegerilor parlamentare. O doua acreditare a fost acordată consorţiului format de Centrul de Sociologie Urbana si Regionala - CURS si Grupul de Studii Socio-Comportamentale AVANGARDE. Rezultatele cercetării realizate de acesta vor fi prezentate de Antena3 şi site-ul Psnews.ro. Alte instituţii de sondare nu au mai fost acreditate.

RomâniaTV a anunţat că va prezenta primele estimări ale rezultatului votului, fără să precizeze însă de unde provine cercetarea sociologică sau cine face aceste estimări.